
Az erőszakos szexuális bűncselekmények szabályozása- Ma és holnap?


„Nem mertem elmondani senkinek… Aztán mégis megtettem…
Nagyon nehéz volt… mintha újra átélném az egészet…”
(Éva 20 éves, szexuális erőszak áldozata)
Erőszakos szexuális bűncselekmények mindig voltak és lesznek a büntetőjogban, tekintettel arra, hogy igen súlyos deliktumokról van szó. E cselekmények átélése ugyanis kihat a passzív alanyok egész jövőbeli életére, súlyos pszichés zavarokat, a sértett traumatizációját idézhetik elő.
A büntetőjogi szabályok függnek a társadalom aktuális értékítéletétől, így mind tartalmukban, mind a szabályozás nyelvezetében folyamatos változásokon mennek át. A régi Btk.-ban (1978. évi IV. törvény) szabályozott erőszakos nemi bűncselekményeket, vagyis az erőszakos közösülés és a szemérem elleni erőszak büntetőjogi szabályozását idővel számos kritika érte, tekintettel arra, hogy az 1978. évi Btk. a szabályozás struktúráját és terminológiáját a Csemegi Kódextől vette át, és a rendszerváltozás után jelentkező szemléletbeli változások a régi szabályozási szerkezetbe koherensen már nem voltak beilleszthetők. A szabályozáson való változást, változtatást, indokolta a nemzetközi jogalkotási kötelezettségek teljesítése is, amelyek szükségessé tették a nemi bűncselekmények újrakodifikálását.
A jogalkotó az új Btk.-ban a korábbi szabályozással szemben megfogalmazott kritikákra reagálva új erőszakos szexuális bűncselekményeket alkotott, mégpedig a szexuális kényszerítés (196.§) és a szexuális erőszak (197. §) tényállását és ezzel számos, korábban jelentkező problémát megoldott.
Hogyan szabályoz a hatályos törvényünk? Miben hozott újat? Milyen nemzetközi dokumentumokra van figyelemmel? Mennyiben felel meg a nemzetközi elvárásoknak és európai kódexeknek? Csak válaszokat és megoldásokat hozott? Vagy újabb problémákat és megválaszolatlan kérdéseket is hagyott maga után?
Dolgozatomban ezen kérdésekre keresem a választ.




